open-index/open-wikipedia-markdown huggingface dataset:
Ecclesia Gnostica

Die **Ecclesia Gnostica** (Latyns: "Die Gnostiese Kerk") is 'n Christelik-Gnostiese kerk wat in 1959 in die Verenigde State onder die naam *Pre-Nicene Gnostic Catholic Church* gestig is.

Sy susterorganisasie, die *Gnostic Society*, doen navorsing oor die Gnostisisme en bied op sy webwerf gnosis.org ook inligting oor die Gnostiese denkrigting van die Christendom vir belangstellendes.

Stephan A. Hoeller, die enigste biskop van die Ecclesia Gnostica, is 'n bekende Gnostikus wat 'n groot aantal werke oor die Gnostisisme en die psigologie van Carl Gustav Jung gepubliseer het.

## Sakramente 
Die Ecclesia Gnostica vier nege sakramente, waarvan sewe van die Rooms-Katolieke Kerk oorgeneem en aangepas is: Die Eucharistie (of Heilige Nagmaal), die Huwelik, die Konfirmasie, die Doop, die Boete, die Priesterwyding, en die Salwing van Siekes. Twee bykomende sakramente is die Verlossing en die Bruidkamer.

Met die sakrament van die Verlossing word 'n mens bevry van die ketens van die Demiurg (die god van die stoflike wêreld) en die Arkons, die kragte van sonde, vrees en versoeking wat 'n mens se spirituele ontwaking probeer belemmer.

Die Gnostiese Kerk
* vergewe sondes en verleen sterkte aan die mens by sy voorneme om nie meer te sondig nie;
* volmaak die verandering in 'n mens wat deur die Waterdoop teweeggebring word;
* maak van die mens 'n tempel van die Heilige Gees;
* maak van sy aanhangers volkome Christene;
* vernuwe die band tussen die siel van 'n mens en sy Tweeling-engel of Goddelike Dubbelganger waarvan 'n mens as gevolg van sy afstyging na die Arkoniese ryk afgesny is; en
* verseker 'n mens van sy bevryding uit die kringloop van geboorte en dood en sodoende ook van die noodsaaklikheid van toekomstige beliggamings op die aarde.

Met die sakrament van die Bruidkamer word die werking van die sakrament van verlossing geseël en sodoende die siel van die gelowige met dié van die Tweeling-engel verenig.

## Eksterne skakels 
* Die Ecclesia Gnostica
* The Gnosis Archive – Die Gnosis-argief
* The Chapel of Sts. Serge & Bacchus – Gnostic-Christian Mass for the Gay and Lesbian Community
Pays Cathare

duimnael|regs|250px|Pays Cathare: Die kasteel Peyrepertuse **Pays Cathare** (letterlik "Land van die Kathare") is 'n toeristieke term wat deur die Suid-Franse département Aude gebruik word. Die gebied waarna die huidige term verwys kom nie presies ooreen met die Middeleeuse streke van die Kathaarse beweging nie en konsentreer veral op die Courbières-streek. Hier is die meeste van die koninklike vestings geleë waarna tans as Kathaarse kastele verwys word.

Die toeristieke term begin tans geleidelik die streekname Oksitanië en Languedoc vervang. "Pays Cathare" is sedert 1991 'n handelsmerk van die Algemene Raad (*Conseil Général*) van Aude. Die Pays Cathare-program is daarop gemik om die ryk kulturele erfenis van Aude te bewaar, die plaaslike inisiatiewe saam te snoer en die professionele vereniging van vervaardigers van plaaslike produkte te ondersteun. Die handelsmerk word ook gebruik om plaaslike hotelle en restourante, kunswerke en landbouprodukte te bemark.

## Verwysings 
## Eksterne skakels 
* Webwerf van die Conseil Général de l'Aude 
* Comité départemental du tourisme de l'Aude
* Die kastele van die Pays Cathare
Haarlem (stad)

**Haarlem** is die hoofstad van die Nederlandse provinsie Noord-Holland en word vir die eerste keer in 'n dokument uit die 10de eeu genoem. In 1245 het die stad regte van Willem II van Holland ontvang. Aan die einde van die Middeleeue het Haarlem een van die belangrikste stede van Holland geword. Gedurende die vroegmoderne tyd ontwikkel die stad op industriële gebied as 'n tekstielstad en kulturele gebied vir die skilderkuns.

Tans het die munisipaliteit ongeveer 152&nbsp;000 inwoners (2012). Onlangs is Haarlem tot die beste winkelstad van Nederland verkies.

Op die sentrale plein, die Grote Markt, staan die standbeeld van Laurens Janszoon Coster, die uitvinder van die boekdrukkuns, wat 'n boek in sy hande hou. Die water van die Spaarnerivier wat reeds eeue lank deur Haarlem vloei, is al deur menige sanger en digter in hulle werk genoem. Onder andere die Haarlemse sanger Boudewijn de Groot en die ander wat onder die skuilnaam Wilfried 'n CD vrygestel het, sing albei oor die mooi rivier.

'n Entjie van die Grote Markt is Barteljorisstraat. Die winkel van Horlogerie Ten Boom staan nog steeds in die straat. Die Ten Boom gesin het baie Jode gehelp deur hulle in hul huis in te neem gedurende die Tweede Wêreldoorlog.

## Harlem, Manhattan
In 1658 het Peter Stuyvesant, direkteur-generaal van die Nederlandse kolonie Nieuw Nederland in die VSA, die nedersetting Nieuw Haarlem in die noordelike deel van Manhattan gestig. Nadat Brittanje Nieuw Nederland in 1664 ingepalm het, is die kolonie en sy hoofstad albei tot "New York" herdoop, maar die naam Haarlem het min of meer onveranderd gebly. Die spelling is na **Harlem** verander in ooreenstemming met die Engelse gebruik van destyds. 

Teen die 20ste eeu het dié woonbuurt van Manhattan 'n lewendige sentrum van die Afro-Amerikaanse kultuur in New York en die VSA geword.

## Naburige munisipaliteite
SpVgg Ansbach 09

**SpVgg Ansbach 09** is 'n sportklub uit Ansbach in die deelstaat Beiere in Duitsland, veral bekend vir sy sokkerafdeling. Behalwe sokker, het die klub ook 'n afdeling vir karate.

Die klub se oorsprong was die gimnastiekklub *TV 1860 Ansbach*, wat in 1860 gestig is. In 1909 is die klub se sokkerafdeling begin. Tydens die Eerste Wêreldoorlog het die sokkerafdeling ontbind, maar in 1917 is die huidige klub as opvolger vir beide die ontbinde sokkerafdeling van *TV 1860 Ansbach*, asook die klub *1. FC 1912 Ansbach*, gestig.

Na die Tweede Wêreldoorlog is die klub in 1945 deur die Geallieerdes ontbind. Die sportklubs van Ansbach is kort hierna in een klub heropgerig as *Sportverein Ansbach*. Op 30 Oktober 1948 is die vereniging na *Turn- und Sportverein Ansbach* herdoop. In 1951 het die huidige *SpVgg Ansbach 09* uit hierdie klub se sokkerafdeling ontstaan.

Die klub het in 1985 die hoofrondte van die DFB-Pokal gehaal, maar in die eerste rondte met 0-3 teen SV Waldhof Mannheim verloor. Ansbach se grootste prestasie was om in 2001 die Oberliga Beiere te wen en na die Regionalliga Suid te promoveer, waar die klub na een seisoen weer gerelegeer is.

## Onlangse ligaposisionering 
## Eksterne skakels 
* Amptelike klubblad

## Literatuur 
* *SpVgg Ansbach 09* in: *Hardy Grüne* (2001): *Vereinslexikon. Enzyklopädie des deutschen Ligafußballs. Band 7.* Kassel: *AGON Sportverlag*, S. 26.
Radio Sonder Grense

**Radio Sonder Grense** (algemeen **RSG**) is die Afrikaanse openbare diens-radiostasie van die Suid-Afrikaanse Uitsaaikorporasie (SAUK) met landswye verspreiding. RSG saai hoofsaaklik oor FM uit via Sentech se seinverspreidingsnetwerk, en is ook aanlyn en per satelliet beskikbaar.

Die stasie bedien hoofsaaklik Afrikaanssprekers as moedertaal- en tweedetaalgebruikers en bied ’n volledige spektrum van nuus, aktualiteit, sport, lewenstyl, opvoeding, kuns en musiek aan.

## Geskiedenis 
Die SAUK is in 1936 as openbare uitsaaier gestig. Uitsendings het die eerste jaar slegs in Engels op die sogenaamde “A-program” geskied; in 1937 is ’n Afrikaanse radiodiens bygevoeg, bekend as die “B-diens” of *Afrikaanse Diens*. Daarmee het parallelle dienste in albei destydse amptelike tale tot stand gekom.

Die Afrikaanse radiodiens het vir dekades as *Afrikaanse Diens* voortbestaan. In 1986 is die SAUK se radiobedrywighede herstruktureer en die Afrikaanse nasionale diens is hernoem tot **Radio Suid-Afrika**. In die vroeë 1990’s is die handelsnaam **Afrikaans Stereo** gebruik, en ná die SABC se radiorestrukturering van 1996 is die huidige naam **Radio Sonder Grense** amptelik aanvaar (afgelei van die destydse slagspreuk “Radio sonder grense”).

## Programmering 
RSG is ’n vol-spektrum openbare diensstasie met sterk klem op nuus en aktualiteit, maar ook radioteater, dokumentêre programme, wetenskap en vermaak. Gereelde of bekende programme sluit in:
* *Monitor* (oggendnuus en aktualiteit), *Spektrum* (middag-aktualiteit) en *Praat Saam* (interaktiewe aktualiteitsgesprekke);
* *RSG Geldsake met Moneyweb*, *Rand en Sent*, *RSG Dokumentêr*, *Radioteater* en *Reis sonder Grense*;
* *Sterre en Planete* (ruimte- en sterrekunde).

RSG neem ook gereeld by kunstefeeste deel en vervaardig lewendige uitsendings vanaf byeenkomste soos die Toyota US Woordfees.

### Radiodrama en skryfkompetisie 
Die stasie huisves ’n langlopende Afrikaanse radiodrama-skryfkompetisie wat nuwe skrywers ontwikkel en die radioteater-genre bevorder. Dit word in vennootskap met die ATKV aangebied; in 2023 was dit reeds die 27ste keer, en in 2025 die 29ste keer, met aansienlike prysgeld en opleidingsgeleenthede.

## Bereik en verspreiding 
RSG is landswyd op FM beskikbaar (tipies 100–104 MHz, met streeksvariasies), en word deur Sentech se landwye sendernetwerk versprei. Daarbenewens is dit beskikbaar as ’n aanlyn stroom op die SABC se digitale speler en op satellietplatforms soos DStv (oudiokanaal 813).

## Luistersyfers 
Volgens die bedryf se metings (BRC RAMS) handhaaf RSG ’n bestendige aandeel in die nasionale radiomark, met ’n groot Afrikaanse gehoor oor stedelike en landelike gebiede heen.

## Hoofkwartier 
RSG funksioneer uit die SABC se Radio Park-kompleks in Auckland Park, Johannesburg, waar die korporasie se hoofateljees en kantore geleë is.

## Slagspreuk 
Die stasie se bekende slagspreuk is **“Dis die Een.”**

## Verwysings 
## Eksterne skakels 
* Amptelike webwerf
* Luister aanlyn (SABC-speler)
Pous Marcellinus

**Marcellinus** was die 29ste pous van die Rooms-Katolieke Kerk.

## Biografie 
Pous Marcellinus was 'n Romein van geboorte, die seun van Projectus. Op 30 Junie 296 volg hy Pous Gajus op en regeer tot sy dood op 24 of 25 Oktober 304. Hy word opgevolg deur Pous Marcellus I. Die naam ‘Marcellinus’ is 'n Romeinse familienaam afgelei van Marcellus wat 'n troetelnaam is vir Marcus.

## Pontifikaat 
Daar word beweer (waarskynlik onwaar) dat Marcellinus gedurende die vervolging van keiser Diocletianus sy geloof versaak het, maar later berou getoon het. Pous Damasus beweer dat hy onthoof is in 'n bos saam met 'n sekere Petrus. Gedurende sy pontifikaat het Armenië die eerste amptelike Christelike nasie geword in 301.

## Verering 
Pous Marcellinus word as heilige en martelaar vereer, hoewel sy status as martelaar twyfelagtig is. Die presiese sterfdatum is twyfelagtig, sowel 1 April as 30 September word genoem. Sy feesdag en die van Petrus wat saam met hom vermoor sou wees is op 2 Junie.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* 

## Nota 
Saamgestel uit die Nederlandse, Engelse, Duitse en Franse wiki’s.

## Opvolging 
|}
Johnny Clegg

duimnael|250px|Johnny Clegg tydens 'n konsert in Frankryk in 2007.

**Johnny Clegg** (OIS; 7 Junie 1953 - 16 Julie 2019) was 'n Britsgebore Suid-Afrikaanse mbaqanga- en Afropop-musikant en voormalige anti-apartheidsaktivis.

## Diskografie van Savuka 
### Albums 
* 1987: *Third World Child*
* 1988: *Shadow Man*
* 1989: *Cruel, Crazy, Beautiful World*
* 1993: *Heat, Dust and Dreams*

### Ander 
* 1991: *Scatterlings of Africa* (heropgeneem deur Savuka)
* 1994: *Live And Rarities*
* 2002: *My African Dream – The Best of Johnny Clegg & Savuka*

## Diskografie van Johnny Clegg 
### Albums 
* 1985: *Third World Child*
* 1988: *Le Rock Zoulou de Johnny Clegg & Sipho Mchunu*
* 2002: *New World Survivor*
* 2006: *Heart of the Dancer*
* 2006: *One Life*
* 2010: *Human*
* 2017: *King of Time*

### Lewendige albums 
* 1986: *The Good Hope Concerts*
* 2003: *A South African Story – Live At The Nelson Mandela Theatre*
* 2003: *Best of Live*

### DVD's 
* 2003: *Live! and more...*
* 2006: *Johnny Clegg Live at the Nelson Mandela Theatre*
* 2010: *Johnny Clegg 30th Anniversary Concert at Emmarentia Dam*

### Klankbane 
* 1988: * Rain Man*
* 1990: *Opportunity Knocks*
* 1991: *Career Opportunities*
* 1992: *The Power of One*
* 1992: *FernGully: The Last Rainforest*
* 1997: *George of the Jungle*
* 2004: *The Lion King 3: Hakuna Matata*
* 2007: *Goodbye Bafana*
* 2009: *Invictus*
* 2011: *Jock the Hero Dog*

### Enkelspelers (Johnny Clegg & Savuka) 
* 1987: *Scatterlings of Africa*
* 1988: *Asimbonanga (Mandela)*
* 1988: *I Call Your Name*
* 1988: *Cruel, Crazy, Beautiful World*

## Verwysings 
## Eksterne skakels 
*
Serwië

**Serwië** (Serwies: *Србија*, *Srbija*, [sř̩bija], ), amptelik die **Republiek Serwië** (*Република Србија*, *Republika Srbija*, [repǔblika sř̩bija], ), is 'n landingeslote land geleë in Sentraal- en Suidoos-Europa. Dit word in die noorde begrens deur Hongarye, in die ooste deur Roemenië en Bulgarye, in die suide deur Albanië en Noord-Masedonië en in die weste deur Montenegro, Kroasië en Bosnië en Herzegowina. Serwië se hoofstad en grootste stad is Belgrado, geleë aan die monding van die Savarivier in die Donau.

## Geskiedenis 
[duimnael|links|[Belgrado, hoofstad en grootste stad van Serwië]]
duimnael|links|Kaart van Serwië
duimnael|links|Etniese kaart van Serwië en Kosovo
Die moderne land Serwië het ontstaan in 1817 na die Tweede Serwiese Opstand en het in 1878 onafhanklikheid verklaar van die Ottomaanse Ryk.

In die vroeë 19de eeu het die Serwiese Rewolusie die nasiestaat as die streek se eerste grondwetlike monargie gevestig, wat sy grondgebied daarna uitgebrei het.

Die land se huidige grense is vasgestel na die Tweede Wêreldoorlog, toe Serwië 'n federale deel geword het binne die Sosialistiese Federale Republiek Joegoslawië. Serwië het weer 'n onafhanklike land geword in 2006, nadat Montenegro die Unie verlaat het wat gevorm is na die verval van Joego-Slawië in die jare 90.

## Demografie 
Daar woon 7&nbsp;041&nbsp;599 mense in Serwië en Kosovo. 83,3% van die populasie is Serwiërs, 3,5% is Hongare, 2,1% Roma, 2% is Bosniake, 1,1% Italianers en 5% ander groepe.

### Godsdiens 
84,6% is Serwies-Ortodoks; 5% is Rooms-Katoliek en 10% is ander Christene en Moslems.

### Tale 
88,1% praat Serwies, 3,4% praat Hongaars en minder as 9% ander tale.

## Verwysings 
## Bronnelys 
; Algemeen
*  
*  

## Eksterne skakels 
*  
*   Amptelike webwerf van die Serwiese regering
Facebook

duimnael|links|Mark Zuckerberg in 2005
[duimnael|links|Facebook se hoofkantoor in Palo Alto, [Kalifornië.]]

**Facebook** is die wêreld se grootste en aktiefste sosiale netwerkwebwerf. wat besit word deur die Amerikaanse tegnologiekonglomeraat Meta Platforms. Teen Oktober 2012 het dit meer as een miljard gebruikers gehad, en meer as die helfte van hulle gebruik die mobiele weergawe van die webblad. Facebook is in meer as twintig tale beskikbaar, waaronder Afrikaans. Die gebruik van Facebook is gratis. Nadat 'n gebruiker geregistreer is mag hy 'n persoonlike profiel skep, ander mense bevriend en boodskappe uitwissel. Daar is ook 'n reeks toepassings, soos byvoorbeeld speletjies of nuusartikels, waarvoor 'n gebruiker kan inteken. Facebook het beweer dat dit meer as 2,3 miljard maandelikse aktiewe gebruikers teen Desember 2018 gehad het. 

## Geskiedenis 
Die eerste weergawe van Facebook was bekend as *The Facebook* en is op 4 Februarie 2004 van stapel gestuur. Die huidige uitvoerende direkteur van Facebook is Mark Zuckerberg en hy was destyds een van die medestigters gewees.

Aanvanklik was lidmaatskap tot slegs studente aan die Harvard-universiteit beskikbaar. Binne die eerste twee maande nadat die projek begin is, is die lidmaatskap tot ander universiteite, soos die Boston College, Boston Universiteit en die MIT, in die Boston-area, uitgebrei. Alle Ivy League-universiteite het terselfdertyd ook toegang tot lidmaatskap verkry.

Gedurende die daaropvolgende jaar is verskeie indiwiduele universiteite ook toegang tot die netwerk gebied. Langsamerhand was dit vir enige persoon wat 'n Amerikaanse kollege of universiteit *.edu* e-posadres gehad het, moontlik om by die netwerk aan te sluit. Daar was ook 'n aparte netwerk wat spesifiek vir Amerikaanse hoërskole geskep is.

Sedert 11 September 2006 kan enigiemand met 'n geldige e-posadres by Facebook aansluit, solank die persoon aan die ouderdomsvoorskrifte van die webwerf voldoen. Gebruikers van die diens kan kies om by een of meer subnetwerke aan te sluit, soos 'n hoërskool, werk, of geografiese gebied.

### Groei 
duimnael|links|Toename in Facebook-gebruikers (2004–2013)
duimnael|400px|Die mees gewilde gemeenskapswebwerwe volgens lande:

## Verwysings 
## Eksterne skakels 
*  Facebook
* With friends like this... - The ugly truth about the founders of Facebook In The Guardian, 2008-01-14
Greifswalder SV 04

**Greifswalder SV 04** is 'n sportklub uit Greifswald in die deelstaat Mecklenburg-Voorpommeren in Duitsland, veral bekend vir sy sokkerafdeling. Behalwe sokker, het die klub ook (onder meer) afdelings vir pluimbal, atletiek, dans en basketbal.

## Geskiedenis 
Die klub het op 3 Januarie 1926 ontstaan as *Greifswalder SC* met die samesmelting van *Sportverein Greif Greifswald von 1912* en *VfB Greifswald*. Laasgenoemde was vroeër die sokkerafdeling (op die been gebring in 1911) van *Greifswalder Turnerbundes* wat in 1923 onafhanklik geword het as *VfB Greifswald*.

Tydens die Derde Ryk het die klub op die hoogste vlak meegeding in die Gauliga Pommeren-Wes. Na die Tweede Wêreldoorlog is die klub herstig as *SC Greifswald* en dit is hierna in tipies Oos-Duitse styl verskeie kere herdoop en herstig met nuwe name (kyk hieronder). Die klub het die grootste gedeelte van die tyd voor Duitse hereniging op die tweede vlak in die DDR-liga deurgebring. Na die Duitse hereniging het die klub weer sy vooroorlogse naam teruggeneem, maar soos vele ander klubs uit die Ooste het dit finansieel gesukkel. In 2003 is die klub insolvent verklaar en moes dit ontbind. 'n Opvolger,  *ESV Empor Greifswald*, is onmiddellik gestig en op 1 Januarie 2004 het dit met *SSV Grün-Schwarz Greifswald* en *Greifswalder SV 98* saamgesmelt om die huidige klub te vorm.

## Naamsveranderinge 
* 1926-1939 Greifswalder SC von 1921 e.V.
* 1946-1948 SC Greifswald
* 1949-1950 SG Greif Greifswald
* 1950-1968 Betriebssportgemeinschaft (BSG) Einheit Greifswald
* 1968-1975 BSG KKW Nord Greifswald
* 1975-1990 BSG KKW Greifswald
* 1990-2003 Greifswalder SC (insolvent)
* 2003-2004 ESV Empor Greifswald
* vanaf 1 Januarie 2004 Greifswalder SV 04

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Karsinogeen

duimnael|Gevaarteken wat dui op die kankerwekkende aard van 'n stof

Die term **karsinogeen** verwys na enige kankerwekkende stof, -radionuklied of -straling.  Die kankerwekkende aard kan die gevolg wees van skade aan die genoom of die ontwrigting van die metaboliese prosesse van selle.  Verskeie radio-aktiewe stowwe word as karsinogene beskou maar hulle karsinogeniese aktiwiteit hou verband met die straling, byvoorbeeld gammastrale en alfadeeltjies wat hulle uitstraal. Algemene voorbeelde van karsinogene is asbes wat ingeasem word, verskeie dioksiene en tabakrook.

Kanker is 'n siekte waar beskadigde selle van die pasiënt se liggaam nie geprogrammeerde seldood ondergaan nie maar hul groei nie langer meer beheer en hul metabolisme verander word. Karsinogene kan die risiko verhoog om kanker te kry deur sellulêre metabolisme te ontwrig of deur die DNS in selle direk te beskadig wat dan onbeheerste, kwaadaardige verdeling tot gevolg het wat lei tot die vorming van gewasse. Gewoonlik is die DNS skade te ernstig om te herstel.

Daar bestaan baie natuurlike karsinogene. Aflatosksien B1, wat afgeskei word deur die swam *Asperigillus flavus,* wat op gebergde graan, neute en grondboontjiebotter groei, is 'n voorbeeld van 'n gevaarlike, natuurlike mikrobiese karsinogeen.  Daar is vasgestel dat sekere virusse soos Hepatitis B en die menslike papilloma virusse ook kanker kan veroorsaak. Die eerste virus wat vasgestel is om kanker in diere te veroorsaak is die Rous sarcoma virus wat in 1910 ontdek is deur Peyton Rous.

Benseen, kepoon, 1,2-Dibromoetaan, asbes en afvalrotse van die ontginning van olieskalie is almal as karsinogene geklassifiseer. Reeds in die 1930's is vasgestel dat nywerheids- en tabakrook die bron is van dosyne karsinogene, insluitend bensopireen, tabakspesifieke nitrosamiene soos nitrosonornikoteen en reaktiewe aldehiede soos formaldehied&mdash; wat ook 'n gevaar inhou tydens die maak van plastieke.  Vinielchloried, waarvan PVC gemaak word, is 'n karsinogeen en dus ook 'n gevaarstof tydens PVC vervaardiging.

Kokarsinogene is chemikalieë wat nie op hul eie kankerwekkend is nie maar wel in sekere kombinasies kanker kan veroorsaak.

As 'n karsinogeen die liggaam binnegaan probeer die liggaam om dit uit te werp deur 'n proses wat as biotransformasie bekend staan. Die doel van hierdie reaksie is om die karsinogeen meer wateroplosbaar te maak sodat dit uitgeskei kan word.  Hierdie reaksie veroorsaak egter dat die karsinogene nog meer giftig word.

## Eksterne skakels 
* U.S. National Toxicology Program's Report on Carcinogens
* Recognized Carcinogens 
* American Cancer Society
* Information on Carcinogens
SSV Markranstädt

**SSV Markranstädt** is 'n sportklub uit Markranstädt in die deelstaat Sakse in Duitsland, veral bekend vir sy sokkerafdeling. Behalwe sokker, het die klub ook (onder meer) afdelings vir pluimbal, judo, vlugbal, gimnastiek en tafeltennis.

## Geskiedenis 
Die klub se eerste voorganger was *Fussball-Club Markranstädt 1912*, wat op 31 Januarie 1912 gestig is. Die klub se naam is kort daarna verander na *F.C. Sportfreunde Markranstädt 1912*. Teen 1914 het die gimnastiekklub *Allgemeiner Turnverein Markranstädt* ook 'n sokkerafdeling gehad. In 1920 is nog twee Markranstädtse klubs gestig, naamlik *Rot-Sport Markranstädt* en *Freie Turner Arbeitersport*, maar beide hierdie klubs is in 1933 deur die Nazi’s verbied.

Na die Tweede Wêreldoorlog is die twee oorblywende klubs deur die Geallieerdes ontbind, maar in 1947 is een klub as opvolger vir al die voorgangers op die been gebring: *ZSG Markranstädt*. Hierdie klub het in tipies Oos-Duitse styl onder die naamsveranderinge deurgeloop (kyk hieronder). Met die hereniging van Duitsland in 1990 is die klub herstig met die huidige naam.

Die klub het in 2007 'n groot prestasie behaal deur die *Landesliga Sakse* te wen en na die Oberliga Noordoos-Suid te promoveer.

Die klub het in 2009 'n ooreenkoms met RB Leipzig aangegaan waaringevolge die klub se sokkerspanne en stadion effektief onder RB Leipzig se beheer geplaas word. RB Leipzig sal egter vanaf 2010 die Zentralstadion in Leipzig as tuisveld gebruik.

## Naamsveranderinge na die Tweede Wêreldoorlog 
* 1947-1948 ZSG Markranstädt
* 1948-1951 SG Glück-Auf Markranstädt
* 1951-1952 BSG Stahl Markranstädt
* 1952-1958 BSG Motor Markranstädt
* 1959-1984 BSG Turbine Markranstädt
* 1984-1988 BSG Motor Markranstädt
* 1988-1990 BSG Turbine Markranstädt
* 1991->    SSV Markranstädt

## Onlangse ligaposisionering 
## Eksterne skakels 
* Amptelike klubblad
Kolomna

**Kolomna** (Russies: Коло́мна) is 'n stad in die Russiese Federasie met 144&nbsp;707 inwoners (2013). Die antieke stad is in die Moskou-oblast, geleë by die samevloei van die Moskwa- en die Okarivier. Die stad is in 1177 gestig. Dit is tans die administratiewe sentrum van die Kolomenski-distrik van die Moskou-oblast.

Soos baie antieke Russiese stede het Kolomna 'n kremlin, wat 'n fort is soortgelyk aan die meer beroemde een in Moskou (dit is ook uit rooi bakstene gebou). Die kremlin was 'n onderdeel van die Groot Abatis-grens, 'n reeks forte wat gebou is om die Tsaredom van Rusland teen invalle van die Krim-Tatare te beskerm. Verskeie torings en twee stukke muur het behoue gebly en is in 'n goeie toestand; 'n museum is binne-in geleë.
Montérégie

regs|300px|Kaart van Montérégie
regs|300px|Ligging van Montérégie in Québec

**Montérégie** is 'n administratiewe gebied aan die suidoewer van die Sint-Laurensrivier in die Kanadese provinsie Quebec met 'n oppervlakte van 11&nbsp;127,74 vierkante kilometer en 'n bevolking van 1&nbsp;508&nbsp;127 (in 2014). Die bevolkingsdigtheid is 135,5 inwoners per vierkante kilometer.

## Geografie 
duimnael|links|Montérégie: Mont Saint-Hilaire
duimnael|links|Kantoorgeboue in Longueuil
Montérégie lê teenoor Montreal en grens in die suide aan die Verenigde State van Amerika. Hierdie streek word onder meer oorheers deur talle mere en uitgestrekte groentevelde, appelplantasies en wingerde.

Die gebied se naam, wat op 5 Desember 1985 amptelik ingevoer is, is afgelei van die Montérégie-bergreeks, wat – met die uitsondering van Mont Royal – heeltemal in die gebied lê en met sy bergpieke Saint-Hilaire, Rougemont, Yamaska, Saint-Grégoire, Saint-Bruno en Rigaud vanaf die Montrealeiland tot by die Appalagge-bergreeks strek.

'n Aantal groot riviere soos die Richelieu, Yamaska en L'Acadie vloei deur Montérégie.

Montérégie bestaan in administratiewe opsig uit veertien streeksdistrikte (Frans: *municipalités régionales de comté [MRC]*) en 176 munisipaliteite. Montérégie behels sowel stedelike asook landelike gebiede.

## Demografie 
Montérégie huisves 18,1 persent van Québec se totale bevolking en is die derde mees digbevolkte administratiewe gebied in die provinsie. Die bevolking is merendeels saamgetrek naby die Sint-Laurensrivier, aan die suidoewer van Montréal. Die belangrikste nedersettings is Boucherville, Brossard, Granby, Longueuil, Sorel-Tracy, Saint-Jean-sur-Richelieu en Saint-Hyacinthe.

## Ekonomie 
Landbou, nywerhede, dienste en toerisme vorm die ekonomiese basis van die gebied. Montérégie, wat ook die "Tuin van Québec" genoem word is, is die provinsie se belangrikste produsent van appels en sider, wyn en kaas. Die plaaslike Sider- en Wynroetes is gewilde toeristebestemmings.

Die plaaslike wynbou trek voordeel uit Montérégie se mikroklimaat wat met meer sonskyndae as enige ander gebied in Québec pronk. 'n Twaalftal wynbouers het in die vroeë 1980's hulle tamatie- en aartappelvelde met uitgestrekte wingerde vervang. Langs die Wynroete (Route 202, Frans: *Chemin des Vignobles*) word naas witwyn selfs druiwe vir rooiwyn verbou wat met Kaliforniese wyne kan meeding.

## Eksterne skakels 
*  Die amptelike webwerf van Montérégie
Demiurg

duimnael|200px|regs|William Blake: *The Ancient of Days* (1794) Die **demiurg** is die godheid wat in sommige geloofstelsels as die skepper van die stoflike heelal beskou word. Die woord is afgelei van die Griekse δημιουργός (*dēmiourgós*, Latyns *demiurgus*). Dit beteken in klassieke Grieks "ambagsman" (letterlik "werker in die diens van die volk", afgelei van δήμιος [*dēmios*] en dêmos "die volk" + ἔργον [*ergon*] "werker"). Die demiurg is vir die eerste keer omtrent 360 v.C. in Plato se werke as 'n goddelike wese beskryf, maar die term het later in die Gnostisisme na die bose skeppergod van die stoflike wêreld begin verwys.

Plato gebruik die term om na die welwillende skeppergod te verwys wat hy in sy werk Timaeus as die skepper van die wette of die hemel of as die skepper van die wêreld beskou het. Die Neoplatinis Plotinus het die demiurg as *nous* (die goddelike gees of intellek) geïdentifiseer, die eerste uitstraling van die "ene god". Neoplatoniste het die demiurg ook as Zeus verpersoonlik.

In die Gnostiese geloofstelsel word die stoflike heelal as sleg beskou, en die demiurg is die bose skepper van die fisiese wêreld. Alternatiewe Gnostiese name vir die demiurg sluit *Yaldabaoth*, *Yao* of *Iao*, *Ialdabaoth* en ander variante in.

Die Gnostici het die demiurg met die Hebreeuse god Jahweh geïdentifiseer, terwyl hy in die Mandeïsme as *Ptahil* bekend staan.
Onderwys

[duimnael|regs|250px|Skoolmeisies sit in 'n klas onder 'n boom se skaduwee in Bamozai, [Afghanistan.]]

**Onderwys** omsluit die onderrig en aanleer van spesifieke vaardighede asook ander minder tasbare maar moontlik meer ingrypend die oordrag van kennis, positiewe oordeel en goed ontwikkelde wysheid.  Een van die grondliggende aspekte van onderwys is die oordrag van kultuur van geslag tot geslag.  Onderwys fasiliteer die verwesenliking van selfpotensiaal en verborge talente van 'n indiwidu.  Dit is 'n toepassing van pedagogie, 'n vak wat betrekking het op die teoretiese- en toegepaste navorsing wat verband hou met leer en onderrig en staatmaak op ander dissiplines soos sielkunde, filosofie, rekenaarwetenskap, taalkunde, sosiologie en antropologie.

## Onderwysstelsel 
[duimnael|regs|220px|'n Klaskamer by 'n [kleuterskool in Afghanistan.]]
Onderwys en onderrig vind plaas wanneer 'n gemeenskap, 'n groep of 'n indiwidu 'n kurrikulum saamstel om mense te onderrig, gewoonlik jongmense. Onderrig kan sistematies en deeglik geskied.  Soms kan onderwysstelsel gebruik word om bo en behalwe kennis ook ideologieë of ideale te bevorder, wat tot die misbruik van 'n stelsel kan lei.  Daar is 'n noue verband tussen "onderwys" en die wetenskaplike vakgebied van opvoedkunde.

### Primêre Onderwys 
[duimnael|regs|220px|Onderrig by die Fakulteit [Biomediese Ingenieurswese aan die Tsjeggiese Tegniese Universiteit in Praag.]]
[duimnael|[Jan Steen (1672)]]
Primêre of laer-onderwys bestaan uit die eerste jare van formele, gestruktureerde onderwys tydens die kinderjare.  In die meeste lande is primêre onderwys verpligtend (hoewel sekere lande tuisonderrig toelaat).  Primêre onderwys begin normaalweg wanneer kinders tussen die ouderdom van vier tot agt jaar.  Die verdeling tussen primêre en sekondêre onderwys is ietwat arbitrêr, maar vind oor die algemeen rondom die ouderdom van elf tot twaalf jaar plaas; sommige onderwysstelsels het 'n afsonderlike middelskool wat die oorgang vorm van primêre tot sekondêre onderwys, gewoonlik tot die ouderdom van veertien jaar.

### Sekondêre onderwys 
Teenswoordig bestaan sekondêre onderwys in die meeste onderwysstelsels van die wêreld uit die tweede fase van formele onderwys wat tydens adolesensie plaasvind.  Dit word gekenmerk deur die oorgang van die gewoonlik verpligtende onderwys vir minderjariges na die opsionele, selektiewe tersiêre onderwys of hoëronderwys (bv. universiteite en beroepsopleidingskole vir volwassenes).  Die skeiding tussen primêre en sekondêre onderwys verskil van land tot land en soms selfs binne die grense van 'n land, maar die skeiding vind gewoonlik plaas rondom die aanvang van die tienerjare.  Die doel van sekondêre onderwys is gewoonlik daarop gemik om voldoende algemene kennis te vestig ter voorbereiding van hoëronderwys of beroepsopleiding.

## Sien ook 
* Geskiedenis van onderwys
* Ontskoling

## Verwysings
Pous Marcellus I

**Marcellus I** was die 30ste pous van die Rooms-Katolieke Kerk.

## Biografie 
Pous Marcellus I volg Pous Marcellinus op in Mei of Junie 308 na 'n sedis vacatio van vier jaar (die langste in die geskiedenis) en regeer tot sy dood op 16 Januarie 309. Hy word opgevolg deur Pous Eusebius. Die naam ‘Marcellus’ beteken ‘gewy aan die (Romeinse) god Mars’.

## Pontifikaat 
Na die vervolgings van Diocletianus vind Pous Marcellus die kerk in groot wanorde. Marcellus het die kerk in Rome administratief verdeel in 25 distrikte en het 'n ouderling (presbiter) oor elkeen aangestel. Hy voer die selibaat vir priesters in. Tydens die vervolgings het baie Christene hulle geloof versaak en wou nou weer tot die kerk toegelaat word. Die kwessie van boetedoening het ernstige onmin in die kerk veroorsaak. Keiser Maxentius het die pous laat arresteer en uit Rome verban aan die einde van 308 of die begin van 309. Marcellus is dood kort nadat hy Rome verlaat het. Hy is begrawe in die katakombe van Sint Priscilla.

## Verering 
Pous Marcellus word as heilige vereer en sy feesdag is op 16 Januarie in die Rooms-Katolieke Kerk en op 7 Junie in die Oosters-Ortodokse Kerk. Sy relieke word bewaar onder die altaar van San Marcello al Corso in Rome.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 
* *Liber Pontificalis*, ed. Louis Duchesne, I, 164-6; cf. Introduction, xcix-c; Acta SS., Jan., II, 369
* Joseph Langen, *Geschichte der Römischen Kirche* I, 379 sqq.
* Paul Allard, *Histoire des persécutions*, V, 122-4
* Louis Duchesne, ''Histoire ancienne de l'Église*, II, 95-7.
* Jacques de Voragine, *La Légende dorée'', Bibliothèque de la Pléiade, Gallimard, 2004, publication sous la direction d'Alain Boureau.

## Eksterne skakels 
* 
* 

## Bronne 
Saamgestel uit die Nederlandse, Engelse, Duitse en Franse wiki’s.

## Opvolging 
|}
DJK Germania Gladbeck

**DJK Germania Gladbeck** is 'n sportklub uit Gladbeck in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker, het die klub ook afdelings vir handbal, budo en tafeltennis.

Die klub is al in 1923 gestig, maar het vir die grootste deel van sy geskiedenis 'n lae profiel gehad in die skadu van klubs soos *Sportclub Preußen Gladbeck* (vandag *SG Preußen Gladbeck 1910/29 e.V.*) en veral *Sportfreunde Gladbeck* (vandag *FC Gladbeck*), wat tussen 1957 en 1963 op die tweede vlak van die Duitse sokkerstruktuur meegeding het. Die klub is in 1934 ontbind deur die Nazi's, maar is weer heropgerig in 1945.

Vandag is Germania die topklub in Gladbeck en speel in die *Stadion Gladbeck*, 'n historiese monument, wat aan die stad behoort. Die klub se tradisionele tuisveld is die *Sportplatz am Krusenkamp* met 'n kapasiteit van 2 000. Die klub se grootste prestasie was om na die Oberliga Wesfale te promoveer in 2007.

## Onlangse ligaposisionering 
## Eksterne skakels 
* Amptelike klubwerf
Clemens van Alexandrië

**Titus Flavius Clemens**, Grieks: *Klemes Alexandreus*, Κλήμης Αλεξανδρεύς (* omtrent 150 in Athene; † omtrent 215 in Alexandrië), was 'n Griekse teoloog en Christelike skrywer wat vandag as Clemens van Alexandrië bekend staan. 

Clemens het aanvanklik die Platoniese en Middel-Platoniese filosofieë bestudeer en uiteindelik belang gestel in die Christendom. Hy het vanuit sy geboortestad Athene na ander Griekse gebiede, Onder-Italië en Egipte gereis waar hy deur Christelike leraars onderwys is. Omtrent 175 het hy 'n dosent by die Kategeteskool van Alexandrië en omtrent 200 die skool se hoof geword. Hy het die grootste deel van sy latere lewe in Alexandrië gebly.

Clemens het baie moeite gedoen om Christendom en Griekse wysbegeerte in ooreenstemming te bring. Sy werke bevat baie inligting oor die Gnostisisme, 'n religieuse stroming wat destyds 'n strawwe mededinger van die proto-ortodokse Christendom was. Sy leerling Origenes het sy opvolger as hoof van die Kategeteskool geword.

Clemens was gedurende die hele laat antieke tydperk en later nog in die ooste hoog geag; sy werke is tydens die Middeleeue egter nie in Latyn vertaal nie. In 1748 het Pous Benedictus XIV hom uit die Roomse heiligekalender laat skrap omdat daar min oor sy lewe bekend was, daar nie sprake kon wees van 'n openbare verering nie en sy leerstellings vir die Rooms-Katolieke Kerk twyfelagtig was. Dit is dus omstrede of hy by die kerkvaders gereken moet word.

Aan Clemens word 'n brief toegeskryf wat aan ene Theodoros gerig was en waarmee hy tekste uit die Geheime Evangelie van Markus aan hom gestuur het. Hierdie geskrifte was gemik op gevorderde gelowiges en lewer onder meer bewys vir Jesus van Nasaret se homo-erotiese verhoudings.

## Werke 
In sy trilogie *Protreptikòs eis toùs Héllenas* (Vermanende rede aan die Grieke) weerlê Clemens die heidendom en doen 'n oproep tot bekering. 

In sy werk *Paidagogós* (Die opvoeder) behandel Clemens Christelike etiek, net soos die klein skrif *Quis dives salvetur* (Watter ryke sal gered word).

In sy hoofwerk *Stromateis* (Tapyte) behandel hy dogmatiese vrae en religieus-filosofiese onderwerpe. Die titel verwys na die manier waarmee Clemens verskillende onderwerpe met mekaar verweef het.

## Verdere leesstof 
* André Méhat: *Clemens von Alexandrien*. In: *Theologische Realenzyklopädie.* Boekdeel 8. Berlyn: De Gruyter 1981, bl. 101-113 (oorsig). 

## Eksterne skakels 
* 
* Werke (net in Engels beskikbaar)
* Clemens und Satan: A Critique
TuS Heeslingen

**TuS Heeslingen ** is 'n sportklub uit Heeslingen in die deelstaat Neder-Sakse in Duitsland, veral bekend vir sy sokkerafdeling. Behalwe sokker, het die klub ook (onder meer) afdelings vir vlugbal, tafeltennis, kegelbal, pluimbal, atletiek, gimnastiek en pilates. 

Die klub is in 1906 gestig met die naam *MTV Heeslingen*. Op 2 Februarie 1946 is daar met *Viktoria Heeslingen* (gestig in 1922) saamgesmelt om die huidige *Turn- und Sportverein Heeslingen* te vorm.

Die 2006/07-seisoen was die klub se beste nog ooit deurdat daar na die Oberliga Noord gepromoveer is.

## Onlangse ligaposisionering 
## Eksterne skakels 
*Amptelike klubwerf
Wa' was djy!

'''''Wa' was djy!''''' is 'n musikale verhoogstuk wat aangebied is deur Natalia da Rocha se APPLAUZ!-teatergroep. Die eerste opvoering was in Kaapstad se KunsteKaap Arena-teater in laat Desember 2004. In die semi-outobiografiese stuk vertolk Natalia die herinneringe van "Angel" - 'n gewese ster - met die hulp van talentvolle jongmense wie sy uit agtergeblewe gemeenskappe fynpiek. Die musiekblyspel hersoek die woeste, kreatiewe musikale era van die negentiensestigs en -sewentigs en Kaapstad se Kleurlingmusieklegendes soos Jonathan Butler, Ronnie Joyce, Zane Adams, "The Rockets" en Abdullah Ibrahim voorheen bekend as "Dollar Brand". Een van ''Wa' was djy!'' se doelstellings is om aan desperate, hedendaagse jeug die moontlikheid van sukses ten toon te stel. 

## Eksterne skakels 
*Die Kunstekaapteater

## Verwysings 
*Kunstekaap Hulpbronsentrum
Natalia da Rocha

**Natalia da Rocha** is 'n Suid-Afrikaanse aktrise, regisseur, jeugaktivis en sakevrou. Sy word onthou as een van net 'n paar bruin kunstenaars wat 'n hoë profiel tydens die apartheidsera gehandhaaf het. In 1981 was sy die eerste bruin persoon wat 'n BDram-graad aan die Universiteit Stellenbosch se Afrikaans-oorheersde dramadepartement ontvang het. Aan die begin van 1987 was sy die eerste bruin vrou wat die hoofrol in 'n Sun City-extravaganza gespeel het saam met Sam Marais en in 1992 het sy die eerste Suid-Afrikaner geword wat in Madagaskar opgetree het.

Haar produksies sluit in *Die slavin* en *As die wind so waai*. Sy tree ook in musiekblyspele soos  ''Ain't Misbehavin*, *Midnight Blues*, *Godspell* en *Vere* op. Daarnaas het hy in Danie Odendaal se SAUK-reeks *Gallery* gespeel. Sy is met die akteur Kurt Egelhof getroud. Hulle het 3 kinders.

## Filmografie 
* *Charlie Jade* (TV-reeks), 2005 as Mysha Aswan
* *Tarzan: The Epic Adventures* (TV-reeks), 1997
* Lipstiek Dipstiek, 1994 as matrone
* *Reason to Die'', 1990 as Shelley

## Verwysings 
## Eksterne skakels 
* CapeWOW (Women Of the World) Fees 
* KunsteKaap Hulpbron Sentrum 
* KunsteKaap-teater
Buite-Mongolië

duimnael|Buite-Mongolië

**Buite-Mongolië** (Mongools: *Ar Mongol*, Mantsjoerys: *Tulergi Monggo*, Chinees: 外蒙古) was 'n politieke onderafdeling van die Qing-ryk. Dit het bestaan uit die volgende vier provinsies (*aimags*), van oos na wes:
* Chechen Khan (Chechen Khan, Setsen Khan)
* Töshiyetü Khan (Töshiyetü Khan, Tüsheet Khan)
* Sayin Noyan Khan (Sayin Noyan Khan, Sain Noyon Khan)
* Jasaghtu Khan (Jasaghtu Khan, Zasagt Khan)

Die term word vandag soms steeds gebruik om na die land Mongolië te verwys omdat die grondgebied grootliks daarmee ooreenstem. Die historiese definisie het ook Tannu Uriankhai ingesluit, waarvan die grootste deel die huidige Republiek Tiwa in die Russiese Federasie beslaan. Dit het egter nie die moderne Mongoolse provinsies Khovd en Bayan-Ölgii ingesluit nie.

Die naam Buite-Mongolië staan teenoor Binne-Mongolië (内蒙古; Nèi Měnggǔ), vandag 'n Mongoolse outonome gebied van die Volksrepubliek China. Die terme Buite- en Binne-Mongolie is administratiewe terme wat deur die Qing-disnastie (1644–1911) geskep is. Mongole self gebruik terminologie wat na die liggaam verwys, naamlik Övor ("boesem") vir Binne-Mongolië en Ar ("rug") vir Buite-Mongolië.

Die Republiek China (Taiwan) het nie grondwetlik die land se aanspraak op Buite-Mongolië laat vaar nie. Artikel 3 van die “Toespassingsreëls vir die Wet wat die verhoudings tussen die mense van die Taiwan gebied en die vasteland gebied bepaal”, wat op 30 Januarie 2002 van krag geword het, is aangepas om Buite-Mongolië van die vastelandgedeelte uit te sluit.

## Verwysings
Stephan A. Hoeller

**Stephan A. Hoeller** (1931) is 'n Amerikaanse skrywer, geleerde, teoloog en religieuse leier. As 'n boorling van Boedapest (Hongarye) het hy sy graad by die Universiteit van Innsbruck in Oostenryk behaal. Hy is Professor Emeritus vir Vergelykende Religie by die *College of Oriental Studies* in Los Angeles (Verenigde State).

Hoeller is 'n bekende skrywer en geleerde in verband met Gnostisisme en die psigologie van Carl Gustav Jung. Hy beklee daarnaas die amp van *Regionary Bishop* van die Ecclesia Gnostica, is 'n lid van die doserende fakulteit van die *Philosophical Research Society*, 'n nasionale spreker vir die Teosofiese Geselskap van Amerika en Direkteur van Studies vir die Gnostic Society in Los Angeles.

Sy werke sluit onder meer in: 

**Jung and the Lost Gospels* (1989)
**The Gnostic Jung and the Seven Sermons to the Dead* (1989)
**The Royal Road* (1990)
**Freedom: Alchemy for a Voluntary Society* (1992)
* *Gnosticism: New Light on the Ancient Tradition of Inner Knowing* (2002)

## Eksterne skakels 
**The Gnosis Archive & The Gnostic Society* se webwerf
*Lys van Stephan Hoeller se boeke
*Lesings van Stephan A. Hoeller, beskikbaar in MP3-formaat
Peter H. Gilmore

**Peter H. Gilmore** (24 Mei 1958) is in 2001 deur Magistra Blanche Barton as Hoëpriester van die Kerk van Satan benoem. Sy amptelike titel in die Kerk is *Magus Peter H. Gilmore, Hoëpriester van die Kerk van Satan*.
duimnael|links|Peter H. Gilmore in Oktober 2007
As 'n verteenwoordiger van die Kerk van Satan het hy al verskeie kere onderhoude oor die onderwerp van Satanisme op televisie en radio gehad, onder meer op die TV-kanale The History Channel, BBC en The Sci-Fi Channel, asook in Bob Larson se Christelike radioprogram. 

In 1989 het Gilmore en sy eggenote Peggy Nadramia daarmee begin om The Black Flame, 'n Sataniese joernaal, uit te gee. Nuwe uitgawes verskyn nog steeds sporadies. In 2005 het Gilmore 'n nuwe inleiding vir Anton LaVey se Sataniese Bybel (*The Satanic Bible*) geskryf, en sy essay oor Satanisme het in die *Encyclopedia of Religion and Nature* verskyn. Op Walpurgisnacht 2007 is 'n hardeband-uitgawe van The Satanic Scriptures vrygestel, 'n nuwe boek met 'n versameling van essays en skrifte. 'n Sagteband-uitgawe sal in Oktober 2007 in die Verenigde State vrygestel word. Die werk bevat rituele soos Sataniese huwelike en begrafnisse wat vroeër nie-openbaar was en vir die eerste keer gepubliseer word.

Peter H. Gilmore is 'n musikant van beroep en tans volgens sy eie bewering werksaam as museumkurator.

## Eksterne skakels 
Sommige van Peter H. Gilmore se essays oor Satanisme en kultuur is beskikbaar op die amptelike webwerf van die Kerk van Satan.
 
* Church of Satan (Kerk van Satan)
* Encyclopedia of Religion and Nature
*The Satanic Scriptures
### Onderhoude met Peter H. Gilmore 
* Endemoniada 
* New York Press 
* CBC Canada
Ron Paul

**Ronald Ernest (Ron) Paul** (* Green Tree, Pennsylvanië, 20 Augustus 1935) is 'n Amerikaanse politikus. Hy was die genomineerde kandidaat van die Republikeinse party vir die presidensiële verkiesings in 2008 en 2012.

## Verwysings
Ryan Cox

150px|regs|duimnael|Ryan Cox in 2005

**Ryan Cox** (Kemptonpark, 9 April 1979 - aldaar, 1 Augustus 2007) was 'n Suid-Afrikaanse padfietsryer.

Cox neem sedert 1987 aan fietsry deel en word in 2000 lid van die *Amore e Vita*-fietsryspan. Gedurende 2002 ry hy vir die Duitse *Team Cologne*-fietsryspan. 

Cox was sedert 2003 'n spanlid van die Barloworld-fietsryspan. Hy was in 2004 en 2005 besonder suksesvol en is eerste in die nasionale fietsry-kampioenskappe van Suid-Afrika. 

In Julie 2007 het hy 'n vaskulêre operasie ondergaan in Frankryk, maar het kort daarna tuis in Suid-Afrika komplikasies gekry. Die hoofslagaar in sy linkerbeen het gebars, hy het in die Kemptonparkse Hospitaal 'n noodoperasie ondergaan waartydens dokters om sy lewe geveg het, maar hy het nogtans gesterf.
SC 07 Idar-Oberstein

[duimnael|regs| *Im Haag*, [Idar-Oberstein]]

**SC 07 Idar-Oberstein** is 'n sportklub uit Idar-Oberstein in die deelstaat Rynland-Palts in Duitsland, veral bekend vir sy sokkerafdeling. Behalwe sokker, het die klub ook afdelings vir gimnastiek en atletiek.

Die klub is in 1907 as *SC Alemannia Idar* gestig. Die naam is twee jaar later verander na *1. FC 1907 Idar*. Die klub het sy hoogtepunt in die 1945/46-seisoen bereik toe daar in die Oberliga Suidwes op die hoogste vlak meegeding is.

In 1971 is daar met *Sportvereinigung 08 Idar* saamgesmelt om die huidige klub te vorm. Die "nuwe" klub se grootste prestasie was om in 1998 die SWFV-Pokal (Suidwes sokkerbondbeker) te wen en daarmee toegang tot die eerste rondte van die DFB-Pokal te verkry. 'n Verdere hoogtepunt was om een seisoen (1999/00) in die Regionalliga Wes op die derde vlak deur te bring.

## Onlangse ligaposisionering 
## Eksterne skakels 
* Amptelike klubwerf 
* The Abseits Guide to German Soccer
Nievaatplant

**Nievaatplante** is 'n algemene term vir die plante, insluitend groenalge, waarby 'n vaatstelsel (xileem en floëem) ontbreek. By gebrek aan hierdie besondere weefsels, beskik 'n aantal nievaatplante wel oor spesiaal aangepaste weefsel vir die vervoer van water. 

Nievaatplante het geen wortels of stamme nie, aangesien dié strukture deur vaatweefsel gedefinieer word. Die lobbe (geronde dele) van lewermosse kan wel na blare lyk, maar dit is nie ware blare nie, aangesien dit geen xileem of floëem bevat nie. Soortgelyk beskik mosse en alge ook nie oor sodanige weefsels nie. Tans word erken dat hierdie groepe nie naverwant is aan plante nie en dat hulle biologies baie van plante verskil.

## Kyk ook 
* Vaatplant

## Verwysings
Risoïed

250px|duimnael|Risoïede met broedselle van *Cephaloziella divaricata*
250px|duimnael|k = jong mosplant, w = die eerste risoïede.

**Risoïede** is strukture in plante en swamme wat soos 'n wortel funksioneer as plantondersteuner of vir absorpsie.

In swamme is risoïede klein vertakende swamdrade wat afwaartse van die uitlopers groei wat die swam anker. Dit stel verterende ensieme vry en absorbeer verteerde organiese materiaal.

In landplante, is risoïede hare wat die plant in die grond anker. In die lewermosse ontbreek dit of is dit enkelsellig, maar in mosse is dit meersellig. In vaatplante word dit baie keer wortelhare genoem en kan dit enkel- of meersellig wees.
FSC Lohfelden

**FSC Lohfelden** is 'n sokkerklub uit Lohfelden in die deelstaat Hessen in Duitsland.

Die klub het sy oorsprong by die *Turn- und Sportverein Crumbach*, wat in 1895 gestig is. Hierdie klub se sokkerafdeling is in 1924 op die been gebring en in 1933 het die spelers van die werkersklub *Arbeiter Turn- und Sportverein 1892 Ochshausen* hulle by die klub aangesluit nadat die Nazi’s alle werkersklubs verbied het.

Na die Tweede Wêreldoorlog is die klub deur die Geallieerdes ontbind. Die lede van *TSV* het deel geword van *Freie Sport- und Kulturgemeinde Lohfelden*, wat op 14 Oktober 1945 opgerig is. In 1946 het die oudlede (sokker) van *TSV Crumbach* onafhanklik geword as *1. FSC in der FSK Lohfelden*, wat later verander is na die huidige naam.

Die span se beste resultaat was 'n vyfde plek in die Oberliga Hessen in 2000.

## Onlangse ligaposisionering 
## Verwysings 
* *Grüne, Hardy* (2001). *Vereinslexikon*. Kassel: *AGON Sportverlag* 

## Eksterne skakels 
* Amptelike klubwerf
Spoor (plantkunde)

duimnael|regs|250px|Varingspore

In biologie is 'n **spoor** 'n voortplantingstruktuur wat aangepas is vir verspreiding en oorlewing vir uitgerekte tydperke in ongunstige toestande. Spore maak deel uit van die lewensiklus van baie plante, alge, swamme en sommige protozoa. Die term is afkomstig van die Antieke Griekse woord *tσπορα* wat saad beteken.

Spore is gewoonlik haploïed en enkelsellig en word deur meiose in die sporofiet geproduseer. Wanneer omstandighede gunstig is kan die spoor tot 'n nuwe organisme ontwikkel deur mitotiese verdeling om 'n veelsellige gametofiet te produseer wat uiteindelik gamete produseer. Twee gamete smelt saam om 'n nuwe sporofiet te vorm.

## Verwysing